Situationen for patienterne spidser så meget til på Aalborg Universitetshospital, at sygeplejerskerne nu sender et brev til Region Nordjyllands ledelse og kræver, de tager ansvar for strejken.

- Kære hospitalsledelse, regionsdirektion og regionsråd. Jeg skriver til jer, fordi jeg mener, at situationen på Aalborg Universitetshospital er kommet dertil, at det nu er uforsvarligt, både i forhold til patientsikkerhed og arbejdsmiljø. Sådan lyder starten på det brev, fællestillidsrepræsentant for sygeplejersker og radiografer på Aalborg Universitetshospital Pia Jødal Næss-Schmidt mandag sendte afsted til ledelsen i Region Nordjylland. I brevet forklarer hun, hvordan det står til for patienterne på Aalborg Universitetshospital, efter sygeplejerskerne har strejket i over en måned. - Situationen er den, at der er overbelægning på samtlige sengeafsnit på alle matrikler på hospitalet. Der er 100-120 patienter i overbelægning, svarende til 5-6 hele sengeafsnit og  115-125 procent belægning, skriver hun i brevet og forklarer, hvordan der blandt andet ligger patienter på gangene, og der ligger seks patienter på fire sengs-stuer. Ikke tid til sårpleje Derudover beskriver hun i brevet, hvordan der ikke er tid til sårpleje, personlig hygiejne, skift af forbindinger og at give medicin. - Jeg er alvorlig bekymret for både arbejdsmiljø og patientsikkerhed. Jeg frygter sygemeldinger og flugt fra faget, hvis der ikke handles nu. Jeg mener, at det er på tide, at I som politikere tager ansvar for situationen – både på den korte og den lange bane!, lyder det til slut i brevet.